**Talven ihmemaa** (Winter Wonderland) on Richard B. Smithin sanoittama ja Felix Bernardin säveltämä joululaulu, jonka levytti ensimmäisenä Joey Nash ja New York City -orkesteri johtajanaan Richard Himber vuonna 1934. Joulukuussa samana vuonna Guy Lombardo levytti Winter Wonderlandin Royal Canadians -orkesterinsa kanssa. Levy nousi Yhdysvalloissa listojen kärkeen.

Laulun englanninkieliset sanat kertovat rakastavaisten romanttisesta kävelyretkestä lumisessa, talvisessa maisemassa. Laulu alkaa sanoilla: *Sleigh bells ring; Are you listening; In the lane; Snow is glistening; A beautiful sight; We're happy tonight; Walking in a winter wonderland.* Kappale on sävelletty foxtrot-musiikin tahtiin.

Laulu on muodostunut yhdeksi englanninkielisten joululaulujen klassikoista. Vaikka laulua ei alun perin tarkoitettu joululauluksi, laulun talviset maisemat ja tunnelmat ovat liittäneet sen joulunaikaan ja joululomaan (holiday). Sen ovat äänittäneet sadat muusikot ja tunnetut taiteilijat, kuten The Andrews Sisters (1946), Perry Como (1946), Frank Sinatra (1949) Paul Anka (1960), Bing Crosby (1962), Pat Boone (1966), Elvis Presley (1971) ja Amy Grant (1992).

Laulun syntyhistoria
--------------------

Richard B. Smith kirjoitti Winter Wonderland -runon vuonna 1934 ollessaan hoidettavana West Mountain tuberkuloosiparantolassa Pennsylvaniassa. Smith oli toiminut sanoittajana jo vuosia, mutta ilman menestystä. Smithin kerrotaan saaneen inspiraation runoon katsellessaan huoneensa ikkunasta juuri satanutta lunta puistossa ja lasten leikkiä lumessa. Runoonsa tyytyväisenä Smith näytti sitä ystävälleen, ammattimaiselle pianistille ja säveltäjälle Felix Bernardille. Runo kosketti Felix Bernardia ja hän kirjoitti siihen sävelmän. Richard Smith kuoli vuonna 1935 34-vuotiaana.

Laulun suomenkielinen versio Talven ihmemaa
-------------------------------------------

Sauvo Puhtila sanoitti Winter Wonderland -laulun suomenkielisen version, joka sai nimekseen Talven ihmemaa. Sen levytti ensimmäisenä Laila Kinnunen vuonna 1960. Laulu alkaa sanoilla: *Untuvaan retki kulkee; siihen maan talvi sulkee; ja kaunis on tie; kun retkemme vie; kautta suuren talven ihmemaan.*

Laulun suomenkielisen version ovat levyttäneet myös mm. Anna Hanski (1972), Inga Sulin (1974), Joel Hallikainen (1996), Laura Voutilainen (1997) ja Eino Grön (2000).

Lähteet
-------

1. 1 2 3 4  Christmas songs - Winter Wonderland *ChristmasSongs.net*. Viitattu 10.12.2020.
2. 1 2 3  The Story of "Winter Wonderland" - 1934 *Dismuke.org*.  22.12.2011. Viitattu 10.12.2020.
3. 1 2 3 4  Matt Micucci: A Short History of "Winter Wonderland" *Jazziz.com*.  21.12.2018. Viitattu 10.12.2020.
4. ↑  Winter Wonderland - Christmas Songs *Genius.com*. Viitattu 10.12.2020.
5. ↑  Versions: Winter Wonderland written by Felix Bernard, Dick Smith *SecondHandSongs.com*. Viitattu 10.12.2020.
6. ↑  Andrews Sisters with Guy Lombardo and his Orchestra: Winter Wonderland *RaptureRecords.com*. Viitattu 10.12.2020.
7. ↑  Perry Como: Winter Wonderland *Kokomo.ca*. Viitattu 10.12.2020.
8. ↑  Winter Wonderland by Frank Sinatra with the Jeff Alexander Orchestra and Chorus *SecondHandSongs.com*. Viitattu 10.12.2020.
9. ↑  Paul Anka: Winter Wonderland *LP-levy: Paul Anka - It's Christmas Everywhere*. Discogs.com. Viitattu 10.12.2020.
10. ↑  Bing Crosby: Winter Wonderland *LP-levy: Bing Crosby ‎- I Wish You A Merry Christmas*. Discogs.com. Viitattu 10.12.2020.
11. ↑  Pat Boone: Winter Wonderland *LP-levy: Pat Boone - Christmas Is A Comin'*. Discogs.com. Viitattu 10.12.2020.
12. ↑  Elvis Presley: Winter Wonderland *LP-levy: Elvis Presley - Elvis Sings The Wonderful World Of Christmas*. Discogs.com. Viitattu 10.12.2020.
13. ↑  Amy Grant: Winter Wonderland *CD-levy: Amy Grant - Home For Christmas*. Discogs.com. Viitattu 10.12.2020.
14. ↑  Laila Kinnunen: Talven ihmemaa *EP-levy: Laila Kinnunen, Brita Koivunen ja Vieno Kekkonen & Jaakko Salon orkesteri - Hyvää Joulua*. Viitattu 10.12.2020.
15. ↑  Talven ihmemaa - Sanat *Lyricstranslate.com*. Viitattu 10.12.2020.
16. ↑  Anna Hanski: Talven Ihmemaa *LP-levy: Anna Hanski - Mä uskon joulupukkiin*. Viitattu 10.12.2020.
17. ↑  Inga Sulin: Talven ihmemaa *LP-levy: Inga Sulin - Erinomaista joulua*. Discogs.com. Viitattu 10.12.2020.
18. ↑  Joel Hallikainen: Talven ihmemaa *CD-levy: Joel Hallikainen - Joulurauhaa*. Viitattu 10.12.2020.
19. ↑  Laura Voutilainen: Talven ihmamaa *CD-levy: Laura Voutilainen - Lumikuningatar*. Viitattu 10.12.2020.
20. ↑  Eino Grön: Talven ihmemaa *CD-levy: Eino Grön - Lapsuusajan joulu*. Viitattu 10.12.2020.